**NACRT**

**ZAKON**

**O STRATEŠKIM INVESTICIJAMA**

**I. OSNOVNE ODREDBE**

**Član 1**

 Ovim zakonom uređuju se uslovi i postupak proglašavanja strateških razvojnih investicija čija je realizacija od javnog interesa za Crnu Goru (u daljem tekstu: strateške investicije), kao i realizacija strateških investicija.

 **Član 2**

 Strateška investicija u smislu ovog zakona je projekat u oblastima energetike, turizma, saobraćaja, elektronskih komunikacija, poštanskih usluga, zaštite životne sredine, komunalne infrastrukture ili druge javne infrastrukture, prerađivačke industrije, poljoprivrede, šumarstva, vodoprivrede, ribarstva, zdravstva, kulture, sporta, audiovizualnih djelatnosti, nauke i prosvjete, odbrane, pravosuđa, tehnologija i industrije, informaciono-komunikacione tehnologije i drugih oblasti, uključujući izgradnju infrastrukture, koju proglašava Vlada Crne Gore (u daljem tekstu: Vlada), u skladu sa ovim zakonom.

 Proglašavanje projekta strateškom investicijom ne podrazumijeva obavezu Vlade u smislu finansijskog učešća ili obezbjeđenja garancije javnim finansijskim sredstvima za realizaciju strateškog projekta iz ovoga zakona.

**Član 3**

 Strateška investicija može se realizovati kao:

1. privatna strateška investicija koja se finansira ulaganjima domaćih ili stranih fizičkih ili pravnih lica registrovanih u Crnoj Gori;
2. javna strateška investicija čiji je nosilac državni organ, organ državne uprave, organ uprave ili organ lokalne uprave, ili drugi organ ili pravno lice čiji je osnivač Crna Gora, a koji se finansira iz sredstava kapitalnog budžeta Crne Gore i/ili budžeta lokalne samouprave;
3. javno-privatna strateška investicija koja se realizuje kombinovanjem modela iz tač. 1 i 2 ovog stava; i
4. javno-privatna strateška investicija po modelu javno-privatnog partnerstva koja se realizuje u skladu sa zakonom kojim se uređuje javno-privatno partnerstvo.

**Član 4**

 Strateškom investicijom proglasiće se projekat čija realizacija doprinosi regionalnom razvoju, zaštiti životne sredine, kreiranju boljih uslova za rast zaposlenosti, ima efekte na razvoj ili poboljšavanje uslova ili standarda za proizvodnju proizvoda i pružanje usluga, ili koji uvodi i razvija nove tehnologije kojima se povećava konkurentnost i ekonomičnost u privredi ili javnom sektoru i/ili kojim se podiže ukupan nivo sigurnosti i kvaliteta životnog standarda građana, koji ima pozitivan uticaj na privredne djelatnosti i/ili čijom se realizacijom stvaraju uslovi za novu vrijednost u oblastima iz člana 2 stav 1 ovog zakona, što ima za cilj povećavanje konkurentnosti Crne Gore, pod uslovom da:

1. je procijenjena vrijednost projekta jednaka ili veća od pet miliona eura bez uračunatog poreza na dodatnu vrijednost (u daljem tekstu: PDV),
2. postoji mogućnost finansiranja tog projekta iz fondova i programa Evropske unije ili drugih međunarodnih izvora finansiranja, a procijenjena vrijednost investicije je jednaka ili veća od tri miliona eura bez PDV-a,
3. se realizuje na teritoriji jedinice lokalne samouprave na koju se primjenjuju propisi kojima se uređuju poreske olakšice i oslobađanja ili drugi vidovi podrške razvoju, a procijenjena vrijednost investicije je jednaka ili veća od jednog miliona eura bez PDV-a, ili
4. su projekti iz oblasti poljoprivrede, ribarstva, informacionih tehnologija procijenjene vrijednosti jednake ili veće od jednog miliona eura bez PDV-a.

**Član 5**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Član 6**

 Izrazi upotrijebljeni u ovom zakonu imaju sljedeća značenja:

1. **javni investitor** je državni organ, organ državne uprave, organ uprave, organ lokalne samouprave ili pravno lice čiji je osnivač država ili lokalna samouprava ili u kojima država, odnosno jedinica lokalne samouprave posjeduje više od 50% akcija, odnosno udjela ili u kojima više od polovine članova organa upravljanja čine predstavnici državnog kapitala koji zastupaju državni organ ili nadležni organ lokalne samouprave ili koja se finansiraju sa više od 50% iz sredstava budžeta Crne Gore, lokalne samouprave i drugih javnih prihoda ili sredstava privrednog društva, odnosno pravnog lica;
2. **privatni investitor** je domaće ili strano fizičko ili pravno lice registrovano u Crnoj Gori.

**II. PREDLAGANJE PRIVATNE STRATEŠKE INVESTICIJE**

**Član 7**

 Privatni investitor podnosi prijavu predloga privatne strateške investicije Agenciji za investicije Crne Gore (u daljem tekstu: Agencija).

Uz prijavu iz stava 1 ovog člana, privatni investitor je dužan da Agenciji dostavi elaborat projekta koji sadrži:

1. opis projekta i idejno rješenje pripremljeno u skladu sa važećim propisima i izjavu o usklađenosti projekta sa planskim dokumentima, kao i popis katastarskih parcela na kojima će se realizovati projekat;
2. investicioni plan za period od najmanje tri godine koji uključuje informacije o izvorima i načinima finansiranja projekta i analizu rizika;
3. dokaze o finansijskoj sposobnosti koji obavezno uključuju revidirani godišnji finansijski izvještaj za tri godine koje prethode godini podnošenja prijave ako investitor podliježe obavezi revizije;
4. dokaz da je izmirio sve dospjele obaveze po osnovu poreza i doprinosa za penzijsko i zdravstveno osiguranje, koji je izdao organ uprave nadležan za naplatu poreskih prihoda, odnosno nadležni organ države u kojoj privredni subjekat ima sjedište, najkasnije 30 dana prije podnošenja prijave.

U slučaju da je privatni investitor dio stranog društva, koje posluje na teritoriji Crne Gore, ako to društvo nije u mogućnosti da dokaže svoju finansijsku sposobnost za realizaciju projekta, osnivač/i tog društva su dužni da dostave podatke o finansijskoj sposobnosti stranog društva, a naročito revidirani finansijski izvještaj za posljednje tri godine poslovanja, podatke o solventnosti, kao i osnovne finansijske pokazatelje poslovanja za posljednje tri godine, i obvezujuće pismo namjere osnivača.

Uz prijavu iz stava 1 ovog člana privatni investitor je dužan da dostavi pisanu saglasnost odnosno ovlašćenje kojim ovlašćuje Agenciju da može izvršiti provjeru tačnosti dostavljenih podataka.

**Član 8**

 U skladu sa dinamikom investicionog razvoja Vlada ili organ državne uprave odnosno Agencija koje Vlada ovlasti može uputiti javni poziv investitorima za prijavu privatne strateške investicije u skladu sa ovim zakonom, kad procijeni da je to od javnog interesa za Crnu Goru, a radi privlačenja investicija.

**Član 9**

Nakon što utvrdi da je prijava predloga privatne strateške investicije podnijeta u skladu sa članom 7 ovog zakona, Agencija vrši procjenu predloga privatne strateške investicije u odnosu na uslove iz člana 4 ovog zakona.

Kad Agencija utvrdi da prijava iz člana 7 ovog zakona nije potpuna pozvaće privatnog investitora da prijavu dopuni u roku od 15 dana.

Prilikom razmatranja prijave predloga privatne strateške investicije Agencija pribavlja mišljenja organa državne uprave nadležnog za oblast na koju se prijava odnosi, organa uprave nadležnog za raspolaganje državnom imovinom, organa uprave nadležnog za poslove katastra, kao i izjašnjenje nadležnog organa jedinice lokalne samouprave na čijem se području investicija realizuje.

 Organi iz stava 3 ovog člana dužni su da dostave mišljenja Agenciji u roku od osam dana.

 Agencija može, ako je to potrebno, u postupku razmatranja prijave predloga privatne strateške investicije da pribavi mišljenja i drugih organa državne uprave, Zaštitnika imovinsko-pravnih interesa Crne Gore, kao i drugih organa uprave i/ili pravnih lica čije izjašnjenje može biti od značaja za procjenu.

 U slučaju potrebe za specifičnim analizama od značaja za procjenu predloga privatne strateške investicije, Agencija može angažovati i nezavisna pravna ili fizička lica ako ta lica nijesu na bilo koji način angažovana od strane privatnog investitora niti povezana sa privatnim investitorom o čemu to lice daje izjavu.

**Član 10**

 Agencija na osnovu procjene da predlog privatne strateške investicije ispunjava uslove iz člana 4 ovog zakona kao i pozitivnih mišljenja organa iz člana 9 ovog zakona utvrđuje nacrt odluke o proglašenju privatne strateške investicije.

 Nacrt odluke iz stava 1 ovog člana Agencija objavljuje na svojoj internet stranici u cilju sprovođenja javnih konsultacija koje traju najkraće sedam dana.

**Član 11**

Ako utvrdi da predlog privatne strateške investicije ne ispunjava uslove iz člana 4 ovog zakona i/ili da nema sva pozitivna mišljena organa iz člana 9 ovog zakona i/ili da je realizacija privatne strateške investicije u suprotnosti sa javnim interesom, odnosno ako privatni investitor predstavlja opasnost za bezbjednost Crne Gore ili druge zemlje po osnovu međunarodnih obaveza koje je Crna Gora preuzela, Agencija o tome obavještava podnosioca prijave, u roku od osam dana.

**Član 12**

Nakon sprovedenih javnih konsultacija iz člana 10 ovog zakona Agencija sa privatnim investitorom zaključuje Protokol o pripremi i realizaciji privatne strateške investicije (u daljem tekstu: Protokol) koji sadrži:

* listu procedura za pripremu i realizaciju strateške investicije,
* popis upravnih i drugih postupaka i radnji nadležnih organa i pravnih lica za realizaciju strateške investicije,
* tehničku pripremu i realizaciju projekta,
* ukupnu procijenjenu vrijednost strateške investicije,
* vrijeme trajanja strateške investicije,
* krajnji rok realizacije strateške investicije,
* obavezu pribavljanja bankarske garancije za dobro izvršenje posla u iznosu od najmanje 5% ukupne procijenjene vrijednosti strateške investicije, koja se obezbjeđuje i obnavlja u skladu sa Protokolom.

 Na predlog Protokola saglasnost daje Zaštitnik imovinsko-pravnih interesa Crne Gore, u skladu sa posebnim propisom.

 Protokol ne može proizvoditi pravna dejstva i obaveze za Crnu Goru.

**Član 13**

Nacrt odluke o proglašenju privatne strateške investicije, sa procjenom Agencije, mišljenjima nadležnih organa, izvještajem o javnim konsultacijama iz člana 10 ovog zakona, Protokolom i predlogom sastava Operativnog tima iz člana 22 ovog zakona Agencija dostavlja organu državne uprave nadležnom za poslove finansija (u daljem tekstu: Ministarstvo).

 **Član 14**

Ministarstvo na osnovu nacrta odluke o proglašenju privatne strateške investicije i priložene dokumentacije iz člana 13 ovog zakona vrši procjenu fiskalnog uticaja privatne strateške investicije i o tome daje mišljenje.

Ministarstvo može, ako je to potrebno, da zatraži i mišljenja organa državne uprave, Zaštitnika imovinsko-pravnih interesa Crne Gore, kao i drugih organa uprave i/ili pravnih lica čije izjašnjenje može biti od značaja za utvrđivanje predloga odluke o proglašenju privatne strateške investicije.

Ministarstvo utvrđuje predlog odluke o proglašenju privatne strateške investicije i taj predlog sa dokumentacijom iz st. 1 i 2 ovog člana dostavlja Vladi.

**III. PREDLAGANJE JAVNE STRATEŠKE INVESTICIJE**

**Član 15**

Javni investitor može, u skladu sa politikom razvoja, u okviru oblasti iz svoje nadležnosti dati inicijalni predlog javne strateške investicije Ministarstvu koji sadrži opis projekta i izjavu o usklađenosti projekta sa planskim dokumentima, kao i popis katastarskih parcela na kojima će se realizovati projekat.

Uz predlog iz stava 1 ovog člana javni investitor je dužan da dostavi mišljenje organa uprave nadležnog za poslove imovine, kao i potvrdu o obezbijeđenim izvorima finansiranja.

Inicijalni predlog javne strateške investicije može dati i Ministarstvo iz okvira svoje nadležnosti.

**Član 16**

Ministarstvo na osnovu inicijalnog predloga javne strateške investicije i dokumentacije iz člana 15 stav 2 ovog zakona vrši procjenu fiskalnog uticaja javne strateške investicije i o tome daje mišljenje.

Ministarstvo može, ako je to potrebno, da zatraži i mišljenja organa državne uprave, Zaštitnika imovinsko-pravnih interesa Crne Gore, kao i drugih organa uprave i/ili pravnih lica čije izjašnjenje može biti od značaja za utvrđivanje predloga odluke o proglašenju javne strateške investicije.

Ministarstvo utvrđuje predlog odluke o proglašenju javne strateške investicije i taj predlog sa dokumentacijom iz st. 1 i 2 ovog člana dostavlja Vladi.

**IV. PROGLAŠENJE STRATEŠKE INVESTICIJE**

**Član 17**

Odluku o proglašenju strateške investicije Vlada donosi na predlog Ministarstva iz člana 14 stav 3, odnosno člana 16 stav 3 ovog zakona.

Odluka iz stava 1 ovog člana sadrži:

1) naziv strateške investicije, odnosno projekta;

2) procijenjenu vrijednost strateške investicije;

3) naziv, odnosno ime investitora;

4) vrstu strateške investicije (privatna, javna, javno-privatna, javno-privatno partnerstvo);

5) lokaciju strateške investicije;

6) rok za dostavljanje bankarske garancije za realizaciju privatne strateške investicije;

7) obrazloženje opisa strateške investicije (ciljevi, rezultati, infrastrukturni zahvat, uticaj na razvoj Crne Gore);

8) obrazloženje opravdanosti proglašavanja strateške investicije sa procjenom efekata organa državne uprave nadležnog za oblast realizacije strateške investicije, kao i obrazloženje u vezi ispunjenosti uslova za strateške investicije koji su propisani ovim zakonom.

 Odlukom o proglašenju privatne strateške investicije potvrđuje se Protokol.

 Odluka iz stava 1 ovog člana objavljuje se u “Službenom listu Crne Gore”.

**Član 18**

Strateške investicije koje je proglasila Vlada Ministarstvo upisuje na Listu strateških investicija.

 Lista strateških investicija sadrži naziv, lokaciju i ukupnu procijenjenu vrijednost strateške investicije i naziv, odnosno ime investitora.

 Lista strateških investicija vodi se u elektronskoj formi i javno je dostupna na internet stranici Ministarstva.

 **Član 19**

Za realizaciju strateških investicija mogu se davati podsticaji utvrđeni zakonom ili drugim aktom.

**V. REALIZACIJA STRATEŠKE INVESTICIJE**

**Član 20**

Ako tokom sprovođenja strateške investicije Ministarstvo, Agencija ili organ državne uprave nadležan za oblast realizacije investicije naknadno utvrdi da su dostavljeni podaci koji su bili osnov za odlučivanje ovih organa o investiciji, a na osnovu kojih je donesena odluka o proglašenju strateške investicije neistiniti, Vlada tu odluku stavlja van snage, na predlog Ministarstva.

Predlog za stavljanje van snage odluke o proglašenju privatne strateške investicije Agencija dostavlja Ministarstvu i u sljedećim slučajevima:

1) kada projekat prestane da ispunjava uslove iz člana 4 ovog zakona,

2) ako se tokom pripreme projekta utvrdi da nije moguće izvršiti realizaciju privatne strateške investicije u skladu sa posebnim propisima,

3) ako investitor krši obaveze utvrđene posebnim propisima,

4) ako istekne rok od godinu dana od dana proglašenja strateške investicije, a realizacija te investicije nije započeta krivicom investitora,

5) ako se investicija koja je proglašena stateškom investicijom ne može realizovati usljed naknadnih saznanja u vezi sa odbranom i bezbjednošću Crne Gore ili druge zemlje po osnovu međunarodnih obaveza koje je Crna Gora preuzela,

6) na predlog i obrazloženje Operativnog tima iz člana 22 ovog zakona, iz razloga koji ukazuju na nemogućnost realizacije privatne strateške investicije.

Javni investitor može dostaviti Ministarstvu predlog za stavljanje van snage odluke o proglašenju strateške investicije.

**Član 21**

Na osnovu odluke Vlade o stavljanju van snage odluke o proglašenju strateške investicije Ministarstvo vrši brisanje strateških investicija sa Liste strateških investicija.

**Član 22**

Privatna strateška investicija realizuje se u skladu sa Protokolom.

Agencija prati realizaciju privatnih stateških investicija upisanih na Listu strateških investicija, preko Operativnog tima za podršku i praćenje realizacije (u daljem tekstu: Operativni tim) koji obrazuje Agencija za jednu ili više privatnih strateških investicija.

Operativni tim čine predstavnici organa i pravnih lica koji vrše poslove od značaja za realizaciju privatne strateške investicije.

U slučaju kad nadležni organi i pravna lica ne izvršavaju obaveze utvrđene Protokolom, Operativni tim o tome obavještava Agenciju.

 Agencija i Operativni tim ne mogu biti odgovorni za uspješnost realizacije privatne strateške investicije.

**Član 23**

Agencija na osnovu odluke o stavljanju van snage odluke o proglašenju strateške investicije aktivira bankarsku garanciju u slučajevima iz člana 20 stav 2 tač. 1, 4 i 5 ovog zakona.

**Član 24**

Agencija pruža savjetodavnu, administrativnu i tehničku podršku investitorima privatne strateške investicije.

Na zahtjev Agencije ili Ministarstva državni organ, organ državne uprave, organ uprave ili organ lokalne uprave ili pravno lice čiji je osnivač Crna Gora dužni su da pruže savjetodavnu, administrativnu i tehničku podršku realizaciji strateške investicije.

**VI. HITNOST U POSTUPANJU U VEZI SA SPROVOĐENJEM STRATEŠKE INVESTICIJE**

**Član 25**

 Organi državne uprave, organi uprave, organi lokalne uprave, pravna lica čiji je osnivač Vlada, odnosno lokalna samouprava dužni su da postupaju hitno u upravnim postupcima i drugim postupanjima u vezi sa realizacijom strateške investicije.

 Upravne akte i mišljenja organi državne uprave, organi uprave, organi lokalne uprave, pravna lica koja vrše javna ovlašćenja nadležna za njihovo donošenje dužna su da ih donesu u roku od pet dana, a upravne radnje da preduzmu u roku od tri dana od prijema uredno podnesenog zahtjeva privatnog investitora, javnog investitora ili Agencije.

Izuzetno, u slučaju složenih administrativnih, pravnih i/ili tehničkih radnji organ državne uprave, organ uprave, organ lokalne uprave i pravno lice koje vrši javno ovlašćenje dužno je da pisanim putem informiše podnosioca zahtjeva da ne može postupiti u roku iz stava 2 ovog člana i obavještava ga o roku u kojem će postupiti.

 Kad organ odnosno pravno lice iz stava 1 ovog člana primi nepotpun zahtjev privatnog investitora, javnog investitora ili Agencije dužan je da u roku od tri dana od prijema takvog zahtjeva pisanim putem zatraži dopunu zahtjeva i/ili potrebnu dokumentaciju.

**Član 26**

 Kada realizacija strateških investicije podrazumijeva zaključivanje ugovora o javnoj nabavci, ugovora o javno-privatnom partnerstvu, ugovora o koncesijama za javne radove i ugovora o koncesijama za javne usluge, javni naručioci koji realizuju projekte dužni su da u donošenju akata postupaju hitno.

**Član 27**

 Organ državne uprave nadležan za zaštitu životne sredine, odnosno organ nadležan za kulturu dužni su da ukoliko za realizaciju strateške investicije postoji obaveza predviđena u nekom od posebnih propisa u vezi sa zaštitom životne sredine i zaštitom kulturnih dobara, realizuje pravne radnje u rokovima ne dužim od 10 dana od dana podnošenja zahjeva investitora, Agencije, Ministarstva ili organa uprave nadležnog za oblast realizacije investicije.

 Postupci pred organima državne uprave i organima uprave u vezi sa zapošljavanjem i boravkom stranaca su hitni.

**Član 28**

Odlučivanje o raspolaganju državnom imovinom i javnom infrastrukturom u vezi sa realizacijom strateške investicije, u skladu sa propisima kojima se uređuju upravljanje državnom imovinom i svojinsko pravna pitanja, vrši se po skraćenom postupku.

**Član 29**

 O predlogu za eksproprijaciju, organ uprave nadležan za poslove katastra rješava po skraćenom upravnom postupku.

**Član 30**

 Zaštitnik imovinsko-pravnih interesa Crne Gore prije zaključenja ugovora o prenosu prava svojine daje mišljenje o njihovoj pravnoj valjanosti, u roku od 15 dana od dana prijema urednog zahtjeva.

**Član 31**

U postupcima po žalbama i prigovorima protiv upravnih akata i radnji i postupcima po žalbama protiv akata donijetih na osnovu zakona kojima se uređuju javne nabavke, javno-privatno partnerstvo i koncesije, a u vezi su sa sprovođenjem strateške investicije, nadležni organi postupaju hitno.

**Član 32**

 U upravnom sporu i drugom sudskom postupku koji su u vezi sa realizacijom strateških investicija odlučuje se po hitnom postupku.

**VII. PRELAZNE I ZAVRŠNA ODREDBA**

**Član 33**

Investitor čija je realizacija investicije, odnosno projekta započeta prije stupanja na snagu ovog zakona, a ispunjava uslove za proglašavanje strateškom investicijom u skladu sa ovim zakonom, može podnijeti prijavu predloga privatne strateške investicije, odnosno inicijalni predlog javne strateške investicije.

**Član 34**

Ovaj zakon stupa na snagu osmog dana od dana objavljivanja u “Službenom listu Crne Gore”.

**OBRAZLOŽENJE**

**I USTAVNI OSNOV ZA DONOŠENJE ZAKONA**

 Ustavni osnov za donošenje zakona sadržan je u članu 16 tačka 5 Ustava Crne Gore kojim je propisano da se zakonom u skladu sa Ustavom, uređuju pitanja koja su od interesa za Crnu Goru.

**II RAZLOZI ZA DONOŠENJE ZAKONA**

 Koncipiranjem Zakona o strateškim investicijama nastoji se kreiranjem novog koncepta strateških investicija regulatorno obuhvatiti svi važni aspekti aktivnosti na privlačenju i podršci važnih investicionih projekata. Uz razumijevanje motiva i pokretača strateških investicija, specifičnosti pojedinih tipova strateških investicija, kao i administrativnih izazova od momenta prezentovanja projekta pokušava se, ovim propisom, napraviti jedan novi pristup strateškim investitorima i njihovim investicionim idejama u Crnoj Gori.

Cilj propisa je kreiranje osnova za efikasniju realizaciju infrastrukturnih projekata i drugih javnih investicija u smislu obezbjeđivanja daljeg ekonomskog razvoja Crne Gore.

 Namjera je da se stvori jedinstven okvir za postupanje državnih organa, prilagođen potrebama investitora, prije svega u smislu podrške od strane Vlade, kao i drugih organa javnih vlasti.

 Ovakvim postupanjem želi se poslati poruka o naporima Vlade da Crna Gora postane interesantna investiciona opcija za strateške projektne ideje, što u konačnom vodi oporavku naše ekonomije i najvažnije poboljšanju životnog standarda građana.

 Koncept propisa je da se strateškim investicijama, pored investicija koje u osnovi imaju privatni kapital, mogu tretirati i javne investicije, stoga na taj način dodatno doprinijeti intenzivnijoj realizaciji.

 Jedan od najvažnijih ciljeva Zakona je smanjiti vrijeme i učiniti efikasnijim procedure u administrativnim postupanjima pred državnim organima, neophodnim za realizaciju određene investicije. Dakle, svesti broj koraka i institucija za direktan kontakt sa investitorom na minimum.

**III USKLAĐENOST SA PRAVNOM TEKOVINOM EVROPSKE UNIJE**

 Ne postoji odredba primarnih i sekundarnih izvora prava EU sa kojom bi se nacrt propisa mogao uporediti radi dobijanja stepena njegove usklađenosti.

Iskustvo zemalja članica Evropske unije - Hrvatske i Grčke je bilo osnova u kreiranju zakonskog okvira, posebno u dijelu poštovanja EU standarda i regulatornih okvira.

**IV OBJAŠNJENJE OSNOVNIH PRAVNIH INSTITUTA**

 **Članom 1** Nacrta Zakona propisuje se da se ovim zakonom uređuju uslovi i postupak proglašavanja strateških razvojnih investicija čija je realizacija od javnog interesa za Crnu Goru (u daljem tekstu: strateške investicije), kao i realizacija strateških investicija.

 **Članom 2** stav 1 se propisuje da je strateška investicija u smislu ovog zakona je investicija iz oblasti energetike, turizma, saobraćaja, elektronskih komunikacija, poštanskih usluga, zaštite životne sredine, komunalne infrastrukture ili druge javne infrastrukture, prerađivačke industrije, poljoprivrede, šumarstva, vodoprivrede, ribarstva, zdravstva, kulture, audiovizualnih djelatnosti, nauke i prosvjete, odbrane, pravosuđa, tehnologija i industrije, informaciono-komunikacione tehnologije i drugih oblasti i uključuje izgradnju infrastrukture, a koju na osnovu ovog zakona, Vlada Crne Gore (u daljem tekstu: Vlada) proglasi strateškom investicijom, stavom 2 istog člana propisano je da proglašavanje projekta strateškom investicijom ne podrazumijeva obavezu za Vladu, u smislu finansijskog učešća ili obezbjeđenja garancije javnim finansijskim sredstvima za realizaciju strateškog projekta iz ovoga Zakona.

 Nadalje, **članom 3** predviđeno je da se strateška investicija može realizovati kao privatna strateška investicija, javna strateška investicija, javno-privatna strateška investicija ili projekat javno-privatnog partnerstva, **članom 4** se utvrđuju krijerijumi po kojima će se strateška investicija proglasiti kao projekat čija realizacija doprinosi regionalnom razvoju, zaštiti životne sredine, kreiranju boljih uslova za rast zaposlenosti, ima efekte na razvoj ili poboljšavanje uslova ili standarda za proizvodnju proizvoda i pružanje usluga, ili koji uvodi i razvija nove tehnologije kojima se povećava konkurentnost i ekonomičnost u privredi ili javnom sektoru i/ili kojim se podiže ukupan nivo sigurnosti i kvaliteta životnog standarda građana, koji ima pozitivan uticaj na privredne djelatnosti i/ili čijom se realizacijom stvaraju uslovi za novu vrijednost u oblastima iz člana 2 stav 1 ovog zakona, što ima za cilj povećavanje konkurentnosti Crne Gore, pod uslovima utvrđenim ovim članom

 **Članom 5** se definišu izrazi koji ostvaruju pravo fizička lica po osnovu rodne ravnopravnosti.

 Dok se, **članom 6** utvrđuju značenja upotrijebljena u ovom Zakonu, javnog investiora i privatnog investitora.

 Odredbama **člana 7** utvrđeno je da prijava predloga privatne strateške investicije od strane privatnog investitora podnosi se Ageniji za investicije Crne Gore (u daljem tekstu: Agencija), dok stav 2 utvrđuje šta je potrebno da sadrži elaborat projekta koji je dužan privatni investitor dostaviti Agenciji. Stav 3 se odnosi za slučaj kada je privatni investitor dio stranog društva, dok je stavom 4 propisana neophodnost pisane saglasnosti odnosno ovlašćenje kojim se ovlašćuje Agencija da izvrši provjeru tačnosti dostavljenih podataka.

 Nacrtom zakona se **članom 8**  propisuje da dinamikom investicionog razvoja Vlada ili organ državne uprave odnosno Agencija koje Vlada ovlasti može uputiti javni poziv investitorima za prijavu privatne strateške investicije, kad procijeni da je od javnog interesa za Crnu Goru.

 **Članovima 9-11** definiše se postupak procjene i predloga privatne strateške investicije.

 Nadalje, **članom 12** propisano je kako se zaključuje i šta sadrži Protokol o pripremi i realizaciji privatne strateške investicije, kao i da se na predlog Protokola saglasnost daje Zaštitnik imovinsko-pravnih interesa Crne Gore, u skladu sa posebnim propisom. Dalje, Protokol ne može proizvoditi pravna dejstva i obaveze za Crnu Goru.

**Članom 13** propisano je Nacrt odluke o proglašenju privatne strateške investicije, sa procjenom Agencije, mišljenjima nadležnih organa, izvještajem o javnim konsultacijama iz člana 10 ovog zakona, Protokolom i predlogom sastava Operativnog tima iz člana 22 ovog zakona Agencija dostavlja organu državne uprave nadležnom za poslove finansija (u daljem tekstu: Ministarstvo).

**Članom 14** propisane su nadležnosti Ministrstva.

 **Članovima 15 i 16** je propisan postupak predlaganja javne strateške investicije dok je **članovima 17 - 19** utvrđen postupak proglašenja strateške investicije.

 **Članovima 20 -24** se propisuje realizacija strateških investicije u smislu ovog zakona.

Zbog specifičnosti i značaja strateških investicija, **članom 25** je propisano da su hitni svi upravni postupci i drugo postupanje organa državne uprave, organa uprave, odnosno organa lokalne uprave, pravna lica čiji je osnivač Vlada, odnosno lokalna samouprava a u vezi su sa pripremom i sprovođenjem strateške investicije i obradu urednih zahtjeva, da se ove radnje realizuju prioritetno i bez odlaganja, te predviđeni kratki rokovi za postupanje nadležnih organa i institucija.

Takodje, **članom 26** propisano je dakada realizacija strateških investicije podrazumijeva zaključivanje ugovora o javnoj nabavci, ugovora o javno-privatnom partnerstvu, ugovora o koncesijama za javne radove i ugovora o koncesijama za javne usluge, javni naručioci koji realizuju projekte dužni su da u donošenju akata postupaju hitno.

**Članom 27** propisuje se da organ državne uprave nadležan za zaštitu životne sredine, odnosno organ nadležan za kulturu dužni su da ukoliko za realizaciju strateške investicije postoji obaveza predviđena u nekom od posebnih propisa u vezi sa zaštitom životne sredine i zaštitom kulturnih dobara, realizuje pravne radnje u rokovima ne dužim od 10 dana od dana zahjeva investitora, Agencije, Ministarstva ili organ uprave nadležan za oblast realizacije investicije. Stavom 2 da su postupci pred organima državne uprave i organima uprave u vezi sa zapošljavanjem i boravkom stranaca su hitni.

**Član 28** propisuje se raspolaganje imovinom i infrastrukturom Crne Gore u vezi sa realizacijom strateške investicije vrši se po skrćenom postupku. Dok **član 29** utvrđuje da o predlogu za eksproprijaciju, organ uprave nadležan za poslove katastra rješava po skraćenom upravnom postupku.

Nadalje, **članom 30** propisano je da Zaštitnik daje mišljenje o pravnoj valjanosti zaključenja ugovora o prenosu prava svojine, osnivanju prava građenja, u roku od 15 dana od dana prijema urednog zahtjeva.

 **Članom 31** propisano je dau postupcima po žalbama i prigovorima protiv upravnih akata i radnji i postupcima po žalbama protiv akata donijetih na osnovu zakona kojima se uređuju javne nabavke, javno-privatno partnerstvo i koncesije, a u vezi su sa sprovođenjem strateške investicije, nadležni organi postupaju hitno.

**Članom 32** takođe je predviđeno da u upravnom sporu i drugom sudskom postupku koji su u vezi sa realizacijom strateških investicija odlučuje se po hitnom postupku.

**Članom 33** propisano je da investitor čija je realizacija investicije, odnosno projekta započeta prije stupanja na snagu ovog zakona, a ispunjava uslove za proglašavanje strateškom investicijom u skladu sa ovim zakonom, može podnijeti prijavu predloga privatne strateške investicije, odnosno inicijalni predlog javne strateške investicije

U konačnom, **članom 34** Nacrta propisano je da ovaj zakon stupa na snagu osmog dana od dana objavljivanja u „Službenom listu Crne Gore“.

**V FINANSIJSKA SREDSTVA**

 Za sprovođenje ovog zakona nije potrebno izdvojiti dodatna finansijska sredstva iz budžeta Crne Gore.